שאלה: צניעות במכנסיים: תמיד בבית שלי הייתי מסתובבת עם מכנסיים גם כשחברים של אחי היו בבית ( חברים של תאום שלי ואח שקטן ממני בשנתיים) בטיולים עם המשפחה הייתי גם עם מכנסיים, מדובר במכנסיים יחסית צנועות ( לא צמודות מאוד אבל קצת מעל הברך) הבעיה שלי היא שאני לא מרגישה בעיה כשאני הולכת עם מכנסיים, אני מרגישה מאוד בנח ויותר נח לי מחצאית. אבל אני יודעת שזה לא ככ מסדתר עם הההלכה וקשה לי עם זה שאני עושה משהו שהוא נוגד את ההלכה ומצד שני אני לא מוכנה לוותר על זה אני יודעת את ההסברים של הצניעות בנושא ועדיין אין משהו שגורם לי לשנות כי אני לא רוצה את זה עד הסוף. מה אני צריכה לעשות? להמשיך להתעסק בזה ולחפש תשובות למרות שאני יודעת את רובן ( גם רבנים שמאשרים ללכת עם מכנסיים במצב שהחצאית פחות צנועה- זה לא מצבי כי החצאיות שלי יחסית צנועות) או להשאיר את המצב כמו שהוא כי אין בזה בעיה כמו שנראה לי? ובהמשך נראה מה יהיה? שיהיה יותר ברור אני בת 17.5 ואני לומדת באולפנה בכיתה יב.
תשובה: ב"ה לך. קראתי את מכתבך ומאוד הבנתי אותך. אודה על האמת שמאוד התפעלתי מהכנות שלך והמרצינות שלך לברר ולהבין, למרות שהלב שלך אומר דבר מסויים, ומאוד קל היה לך להישאר כמו שאת, את לא משאירה את הדבר בפשטות כמו שהוא, אלא מבררת ומנסה להיות יותר ר, ללמוד ולהבין. אחד מהיסודות הגדולים בכל החיים שלנו זה לבחור מהו הכיוון שלנו, מהי השאיפה שלנו, ולאן אנו רוצים ללכת. אחר שאנו מגדירים זאת, אנו צריכים להתכוונן ליעד הזה שאנו מציבים לעצמנו. אודה על האמת, שאת כבר לא כל כך צעירה, ואין זה מן הנמנע שבמשך השנים הקרובות, בעזרת ה' תזכי להתחתן ולהקים בית בישראל, וכעת קל מאוד לראות שכל מה שאת עוברת, שמה שאת, הוא הבסיס לבית שאת תקימי בעזרת ה'. השנים האלו הם השנים שלך לבירור החיים שלך, לבירור האישיות שלך, וממילא לקביעת כל העתיד שלך. ולכן מאוד חשוב הבירור הזה שאת עושה, להמשיך ולעשות אותו ברצינות ובאופן מקיף ובוגר. אי אפשר להתעלם מכך, שהנקודה הראשונית והמרכזית ביותר בחיים של האדם היא שאלת הנוכחות האלוקית, ומעבר לכך, מה המקום שלי בקשר עם ה'. ישנם אנשים שבחרו לחיות חיים המבוססים על הרצונות שלהם, והם שילבו חיים אלו בפולקלור דתי כזה או אחר, ויש שבחרו בחיים שלהם לבנות אותם על יסוד הקשר עם ה'. הבחירה בין שתי הדרכים האלו, בחירה הקיימת גם בציבור הדתי לאומי וגם בציבורים אחרים, יסודית מאוד לכל הדרך של האדם, ויש לה השפעה ישירה על המון דברים שהאדם עושה. לדוגמא, מאוד טבעי שבת מחפשת בלבוש לא רק את האופן להגן על גופה מפני מזג האוויר, אלא גם מעבר לכך, וכאן נשאלת השאלה, מה הבת מחפשת בלבוש, מעבר לדבר הבסיסי, האם היא מחפשת את היופי שלה, כדי להנות מעצמה? האם היא מחפשת את היחס של הסביבה? האם היא מחפשת את הנוחות שלה בלבד? או שמא היא בוחרת בבגד שהיא יודעת שיחזק את הקשר שלה עם אבינו שבשמים! כאשר אדם מגדיר את הכיוון שלו, ממילא התשובה לשאלה הזו מקבלת כיוון מאוד משמעותי ומאוד מוגדר. אין ספק לפי ההלכה, שמכנסיים מעל הברך הן דבר שאינו לפי רצון ה', אין אף רב שיתיר דבר זה! ולכן הבחירה ללכת עם מכנסיים כאלו, במקום שיש גברים אחרים, ואף גברים בני משפחה, יש בה בחירה והעדפה לא נכונה לפי הדרך השניה שאמרנו (חיזוק הקשר עם ה'). אך דבר זה הוא רק דוגמא, דוגמא להמון דברים בחיים שלנו, דברים שאנו נקראים לבחור, דברים שאנו נדרשים לקבוע לנו את מסלול החיים שלנו. כך גם בעזרת ה' כשתתחתני, עם איזה בעל תרצי להקים את הבית שלך? האם עם בעל שישקיע בלימוד תורה, או עם בעל שילך איתך לסרטים? אין ספק ששאלה זו מאוד קשורה לאותה הבחירה שאת נמצאת בה כיום, ויש לה משמעות רחבה מאוד. חשוב מאוד שתדעי שאת בשלב בחיים שאת נקראת להחליט בעצמך, האם חצאית או מכנסיים, האם דבר ה' או נוחות אישית, האם את בוחרת בדרך של התעלות, או שמא דרך של הישארות במקום, או אפילו ירידה רוחנית? נקודה נוספת שחשוב לי מאוד להעלות, ביחס למכתבך. דברים רבים בחיים, אנו יודעים אותם ומבינים אותם, אך יש לנו מחסום שמקשה עלינו את האפשרות לחיות אותם. פעמים שיש לנו מחסומים בין השכל לבין הרגש, בין הדברים שאנו מבינים, לבין הדברים שאנו רוצים. במקום זה ישנן דרכים שונות ביהדות כיצד לגשר מעל הפער הזה. ישנה גישה האומרת שיתר בהירות תעזור לחפות מעל הפער, ישנה גישה האומרת להתפלל על הדבר, וישנה גישה האומרת שעל רצון ורגש צריך לעבוד בכיוון המתאים להם. בתחום זה אני מאמין שהדבר הנכון ביותר הוא שבת תעזור לבת, שהיא חיה את הדבר באופן משמעותי הרבה יותר, חיה אותו יום יום, נושמת אותו, מרגישה אותו, וממילא מסוגלת הרבה יותר להעביר ולשתף את הרגשות. לכן לדעתי הדבר הנכון הוא לשתף רבנית בדברים האלו, אם יש לך רבנית באולפנא שאת בקשר איתה ומסוגלת לשתף, זה דבר טוב מאוד, ואם אין לך מישהי שאת מרגישה שאת מסוגלת, אשמח לעזור לך למצוא מישהי שתוכל להיות בשבילך הכוונה והדרכה, ומענה לשאלות ולתהיות. אשמח לעזור עוד בכל מה שאוכל, ושתהיה לך המון הצלחה ובירור פורה. הרב יצחק גרינבלט.